Anchetatorii vorbesc despre o evaziune fiscală și spălare de bani de aproximativ 10 milioane de euro.

Soții Cristian și Alina Fughina au fost aduși cu mascații în această dimineață la sediul DIICOT din București, în urma unor percheziţii care au avut loc la domiciliul acestora și la fostele sedii ale Ultra Pro Computers.

Cristian și Alina Fughina au înființat compania de IT Ultra Pro Computers în anul 1997 și care a ajuns în anii 2000 să domine piața software din România.

Anchetatorii spun că omul de afaceri Cristian Fughina a falimentat controlat această companie. Prin intermediul unor off-shore-uri din străinătate ar fi spălat circa 10 milioane de euro. În această schemă ar fi fost implicat și deja cunoscutul consultant off-shore Laszlo Kiss, care a fost implicat și în scandalul Petrom Service.

La momentul intrării în faliment, Ultra Pro Computers avea datorii către Banca Românească de 3,5 milioane de euro, mai spun anchetatorii, și lucra cu mulți creditori, printre care și Regia Autonomă de Distribuție a Energiei București, ENEL sau Electrocentrale Deva.